## La Generalitat consolida la gestió, caça i control de senglars i altres espècies i prepara un reforç d’actuacions amb el sector agrícola

*** El decret d’ungulats marca un avanç fonamental en la gestió i en la coordinació amb els ajuntaments
* En 2026 es convocaran noves ajudes, es completarà el programa autonòmic de parament fotogràfic i es posarà en marxa un protocol per a incidents amb fauna silvestre**

La Vicepresidència Segona per a la Recuperació, Medi Ambient, Infraestructures i Territori ha fet en 2025 importants avanços en la gestió i control de la fauna silvestre amb l’aprovació del primer decret que establix directrius integrals per a la gestió, caça i control d’ungulats silvestres com el senglar, cérvol, daina, cabirol, mufló, cabra salvatge i arruí, que afecten de manera especial municipis amb una tradició agrícola.

El director general de Medi Natural i Animal, Luis Gomis, ha fet balanç de les mesures mampreses i ha concretat el full de ruta que s’ha de seguir en el marc de la sectorial de consells agraris d’AVA-ASAJA, en una assemblea en la qual ha participat el seu president, Cristóbal Aguado.

El responsable de Medi Natural ha explicat que la norma, aprovada en octubre després de quinze mesos de treball tècnic i una àmplia participació dels sectors implicats, “dota els caçadors de ferramentes de gestió avançades”, entre les quals períodes ampliats d’activitat i mètodes excepcionals normalment no autoritzats en la caça esportiva.

A més, el decret reforça les actuacions en zones a on la caça no és viable per motius de seguretat i permet als ajuntaments participar directament tant en el control poblacional com en la gestió de cadàvers, una cosa que, segons el director general, “suposa un canvi profund en la col·laboració institucional i en la capacitat de donar resposta eficaç als problemes de sobreabundància”. La norma també introduïx criteris per a prioritzar àrees d’actuació i preveu intervencions en espais no cinegètics quan la falta de gestió puga comprometre els esforços realitzats en el seu entorn.

Així mateix, en 2025 s’ha posat en marxa la primera convocatòria d’ajudes autonòmiques per al control del senglar, dirigida a municipis afectats per situacions de sobreabundància. Amb una dotació de 900.000 euros, esta línia ha permés beneficiar 121 ajuntaments, després d’actualitzar-se prèviament la llista oficial de municipis afectats.

Luis Gomis ha assenyalat que la convocatòria d’estes ajudes “era necessària per a acompanyar la nova regulació d’un suport econòmic directe als qui afronten en primera línia els efectes de la sobrepoblació, especialment als agricultors”.

**Mesures previstes per a 2026**

L’any que ve, la Vicepresidència Segona té previst intensificar algunes de les actuacions desenrotllades al llarg de 2025. El director general ha explicat que, en primer lloc, es preveu una nova convocatòria d’ajudes per a municipis amb sobreabundància de senglar i la posada en marxa “d’una línia específica per a laboratoris encarregats de l’anàlisi de triquina en carn de caça destinada a l’autoconsum”, una malaltia amb importants implicacions per a la salut pública.

Així mateix, Gomis ha avançat que es revisarà íntegrament una orde de 2009 sobre caça i control del conill de muntanya i s’actualitzarà de nou la llista de municipis amb sobreabundància, “amb la finalitat d’agilitzar la comunicació entre agricultors i caçadors i ampliar les ferramentes disponibles per als dos sectors”.

D’altra banda, en 2026 també es completarà el programa de parament fotogràfic per al seguiment d’espècies cinegètiques, que arribarà a un total de 54 unitats distribuïdes per tota la Comunitat Valenciana per a obtindre informació precisa sobre l’evolució demogràfica i geogràfica d’estes poblacions.

Finalment, ha conclòs el director general de Medi Natural i Animal, “està previst acabar el protocol d’actuació per a incidents amb fauna silvestre, que donarà resposta a la gran quantitat d’avisos que rep cada any el servici 112 i permetrà millorar la coordinació i l’eficàcia de les intervencions”.

Fecha: 17/11/2025